กสิกรเปิดให้กู้120%ช่วยSME
เครือกสิกรไทยผนึกกำลังเปิดให้กู้ได้ทั้งรถได้ทั้งเงิน วงเงินสูงถึง 120% ไม่ต้องมีหลักประกันตั้งเป้ายอดสินเชื่อรวม 3,000 ล้าน
29 มิ.ย. 2554

เครือกสิกรไทยผนึกกำลังเปิดให้กู้ได้ทั้งรถได้ทั้งเงิน วงเงินสูงถึง 120% ไม่ต้องมีหลักประกันตั้งเป้ายอดสินเชื่อรวม 3,000 ล้าน
นายปกรณ์ พรรธนะแพทย์ รองกรรมการผู้จัดการ ธนาคารกสิกรไทย เปิดเผยว่า ธนาคารได้ออกผลิตภัณฑ์ที่ตอบสนองความต้องการของลูกค้าเอสเอ็มอีที่ต้องการขยายกำลังผลิต หรือขยายธุรกิจ ด้วยการซื้อรถยนต์ใหม่เพื่อใช้ในการดำเนินงานเพิ่มเติม ซึ่งจะต้องมีค่าใช้จ่ายอื่น ๆ เพิ่มขึ้นตามมาด้วย เช่น ค่าน้ำมัน หรือ ค่าขนส่งต่าง ๆ ทำให้ลูกค้ากลุ่มนี้มีความต้องการเสริมสภาพคล่องให้กับธุรกิจ และการขอสินเชื่อจากธนาคารพาณิชย์ จึงได้ร่วมกับ บริษัท ลีสซิ่งกสิกรไทย เปิดบริการสินเชื่อเอสเอ็มอีเสริมสภาพคล่องด้วยรถยนต์กสิกรไทย (K-SME Leasing PLUS) ซึ่งให้วงเงินสูงสุดถึง 120 % ของมูลค่ารถยนต์ เพื่อให้ผู้ประกอบการที่ซื้อรถยนต์ใหม่ ได้ทั้งวงเงินสินเชื่อลีสซิ่ง และวงเงินสินเชื่อธุรกิจ คือได้ทั้งรถยนต์ไปใช้งานและได้เงินทุนเพื่อเสริมสภาพคล่องให้แก่ธุรกิจ โดยไม่ต้องหาหลักประกันเพิ่มเติม และเพิ่มโอกาสให้ผู้ประกอบการเอสเอ็มอีสามารถเข้าถึงแหล่งเงินทุนได้ง่ายยิ่งขึ้น
สินเชื่อเอสเอ็มอีเสริมสภาพคล่องด้วยรถยนต์กสิกรไทยนั้น ทางบริษัทลีสซิ่งกสิกรไทยจะอนุมัติสินเชื่อเช่าซื้อรถยนต์ใหม่ 80% ของมูลค่าซื้อขายรถยนต์ ธนาคารกสิกรไทยจะให้วงเงินสินเชื่อเพื่อธุรกิจเพิ่มให้อีก 40% ของมูลค่ารถยนต์ โดยลูกค้าไม่ต้องใช้หลักประกันเพิ่มเติม
ทั้งนี้ ธนาคารกสิกรไทย และบริษัท ลีสซิ่งกสิกรไทย ได้ตั้งเป้าสินเชื่อเอสเอ็มอีเสริมสภาพคล่องด้วยรถยนต์ไว้ประมาณ 3,000 ล้านบาท